השֶרינג בטיפול, כפרקטיקה שאינה תחומה בהכרח לשלב ספציפי ושנהוגה בקשת רחבה של טיפוליים קבוצתיים, הוא אמצעי טיפולי לקידום מגע עם רגשות, מודעות וביטוי עצמי בקרב המשתתפים, לצד ביסוס האמון ותחושת הקרבה בינם לבין חבריהם לקבוצה (Lupton, 1998; Moskowitz, 2001). זהו אמצעי לביטוי, ובה בעת לכינון של אינטימיות, הן במובן התוך-אישי של העמקת המגע עם רגשות והן במובן הקבוצתי של חיזוק הקשר הבין-אישי (John, 2016). השֶרינג ממלא תפקיד מובהק ומשמעותי בקידום רבים מהגורמים הטיפוליים בטיפול קבוצתי המוצגים על-ידי יאלום (Yalom, 1983,1995). לכל אלו משמעות רבה בהקשרים של מצוקה אקוטית כמו זו שביטוייה מתוארים במאמר.

יתרה מזו, השיתוף ברגשות בקבוצה הטיפולית, ופעולתו לביסוס המודעות, הביטוי העצמי, הקרבה והאמון בקבוצה, הולמים את היעדים הקונקרטיים אותם מגדיר יאלום לטיפול קבוצתי בתוך מסגרות אשפוזיות (Yalom, 1983, 1995).

השֶרינג הפסיכודרמטי, המתקיים כשלב מובחן מיד לאחר עבודת הפרוטגוניסט, מוסיף על כל אלו נדבכים חשובים. במרכזם ההתגייסות של חברי הקבוצה למען הפרוטגוניסט, ההדהוד של תכנים מעבודתו הפסיכודרמטית והאינטגרציה המתאפשרת בעקבות כך. קלרמן (Kellermann, 1992) מדגיש את התיקוף הקיומי, האוניברסלי, שהקבוצה מעניקה לפרוטגוניסט באמצעות השֶרינג, ואת האופן בו משמש השֶרינג הפסיכודרמטי כאמצעי להזדהות אישית ורגשית עם הפרוטגוניסט (זאת במובחן מהפרוססינג המתקיים במסגרות הכשרה בפסיכודרמה, שאמנם גם בו מתקיים הדהוד לעבודת הפרוטגוניסט אך באופן מרוחק ואינטלקטואלי הנוגד לעתים קרובות את האקלים התומך והמקבל של השֶרינג).

בקבוצת המאושפזים המוצגת במאמר מרחב העבודה התחלק פעמים רבות בין כל המשתתפים ולא היה נתון בהכרח לעבודה פסיכודרמטית של פרוטגוניסט אחד. עם זאת, הביטויים התדירים של מצוקה, של רגש או צורך אקוטי מצד משתתפים בקבוצה, הביאו מדי מפגש (לעתים מספר פעמים במפגש) להופעה בלתי מתוכננת של פרוטגוניסט, אולי פרוטגוניסט לרגע, שביטא בקבוצה באמצעים פסיכודרמטיים ואחרים רגש או חוויה; תוכן חי שנגע בחברים לקבוצה, בתכנים החיים שלהם, והוגש על-ידם כshare-back במונחיו של אולסון (Olsson, 2017).

שיתוף זה נעשה לעתים באופן ספונטני, ביוזמה של משתתפים, אך פעמים רבות היה לכך מרחב מובנה ומובחן; מרחב של שיתוף בקבוצה, בין אם במסגרת "הדופק" הקבוצתי בתחילתם של מפגשים (במסגרת זו השיתוף היה בעיקר בחוויות הנוגעות באשפוז, בשהייה בבית-החולים) ובין אם במסגרת מובנה של שֶרינג לקראת סוף המפגש הקבוצתי. מרחב מובנה זה של שיתוף בסיומם של מפגשים, לא תמיד ענה על כל המאפיינים של "שלב השיתוף" שמגיע לאחר עבודת הפרוטגוניסט בפסיכודרמה הקלאסית. עם זאת, ובמובחן מהשיתוף שהתקיים בתחילתם של מפגשים, הוא ניזון מהעבודה שהתקיימה בקבוצה, נטה להיות אינטגרטיבי יותר באופן שבו תכני השיתוף הדהדו זה את זה, וסייע למסגר את חוויית העבודה האישית והקבוצתית שהתקיימה במפגש כבעלת משמעות, ולצבוע אותה בגוונים של שותפות, זיקה בין-אישית, אנושיות ותקווה. בכך, שימש השֶרינג גם כמרחב של "סגירה" המסייע לרכך את המעבר המחודש, ה"reentry" (Blatner, 1996) להוויית האשפוז בבית-החולים הפסיכיאטרי.